Α.Ο.Φ. Λήλας Βασιλικού

δεξιά|150 px|μικρογραφία|Έμβλημα του συλλόγου.
Ο **Αθλητικός Όμιλος Φιλάθλων Βασιλικού «ο Λήλας»** είναι αθλητικός ποδοσφαιρικός σύλλογος που εδρεύει στο Βασιλικό του Δήμου Ληλαντίων της Εύβοιας. Έτος ίδρυσης του συλλόγου είναι το 1957, χρώματά του το κυανό και το λευκό και έμβλημά του ένας δρομέας που φέρει ανά χείρας την ολυμπιακή δάδα. Έδρα του αποτελεί το Δημοτικό Γήπεδο Βασιλικού.

Έχει συμμετοχές στα πρωταθλήματα της Γ΄ και Δ΄ Εθνικής. Την περίοδο 2004–2006 αγωνιζόταν στα επαγγελματικά πρωταθλήματα με την επωνυμία «**Αθλητικός Όμιλος Φιλάθλων Βασιλικού Λήλας [[Ποδοσφαιρική Ανώνυμη Εταιρεία]]**» και με τον διακριτικό τίτλο «**Α.Ο.Φ. Λήλας Βασιλικού [[Ποδοσφαιρική Ανώνυμη Εταιρεία|Π.Α.Ε.]]**». Αυτό το διάστημα αγωνίζεται στις διοργανώσεις της ΕΠΣ Ευβοίας.

## Ιστορία
### Ίδρυση
μικρογραφία|Παλαιότερο έμβλημα του συλλόγου.

Ο αθλητικός σύλλογος ιδρύθηκε στις 19 Αυγούστου 1957, υπό την ονομασία **Αθλητικός Όμιλος Φιλάθλων Βασιλικού «ο Λήλας»**. Το όνομα Λήλας προτάθηκε από κάποια ιδρυτικά μέλη του συλλόγου, όνομα προερχόμενο από το ομώνυμο ποτάμι που διασχίζει την ευρύτερη περιοχή του Ληλάντιου πεδίου. Χρώματα του συλλόγου ορίστηκαν το κυανό και το λευκό, ενώ για έμβλημά του ένας δρομέας που φέρει ανά χείρας την ολυμπιακή δάδα. Στην περιοχή του Βασιλικού, υπήρχε ομαδα με το όνομα Ολυμπιακός. Όταν αποφασίστηκε η επίσημη συμμετοχή του συλλόγου στις διοργανώσεις της ενωμένης τοτε ΕΠΣ Εύβοιας-Βοιωτίας, δεν θεωρήθηκε σωστό να χρησιμοποιηθεί το όνομα αυτο καθώς στην γειτονική πρωτεύουσα του νομού υπήρχε ηδη σύλλογος με αυτη την επωνυμια, ο Ολυμπιακός Χαλκίδος. Έτσι ένας κουρέας που ζούσε τότε στο Βασιλικό με το όνομα Σέγκος, πρότεινε η ομάδα να ονομαστεί Λήλας, από το ποτάμι που διαρρέει το χωριό και τα χρώματα του συλλόγου από ερυθρόλευκα να γίνουν κυανό και λευκό οπως ισχύει εως και σήμερα.

Ιδρυτικά μέλη του συλλόγου ήταν οι: Αναστάσιος Παπαφράγκας, Ιωάννης Αγγελής, Γεώργιος Καραπιπέρης, Ζήσης Σουμπάκας, Δημήτριος Πολυτήρας, Κωνσταντίνος Ρωμανός, Ευάγγελος Γεροντίτης, Ευάγγελος Χαλιώτης, Αντώνιος Σκυριανός, Σωτήριος Αρτσίτας, Γεώργιος Σπυρ. Καραπιπέρης, Αναστάσιος Δημ. Παπαφράγκας, Κωνσταντίνος Αγγελής, Σπυρίδων Καραπιπέρης, Αναστάσιος Πάττας, Σταμάτιος Κούκουζας, Αθανάσιος Γκάβαλης, Βασίλειος Γκάβαλης, Γεώργιος Τζαβάρας και Κωνσταντίνος Οικονόμου.

### Στην Ε.Π.Σ. Ευβοίας
Από το 1974 συμμετέχει στα πρωταθλήματα της ΕΠΣ Ευβοίας, η οποία προήλθε απ΄το σχίσμα της ενιαίας μέχρι τότε Ένωσης Εύβοιας-Βοιωτίας,πραγματοποιώντας καλή έως πρωταγωνιστική πορεία,έχοντας στεφθεί Πρωταθλητής Ευβοίας σε 3 περιπτώσεις το 1990, το 2001 και το 2002. Το 1989 η προσληψη του παλαιμαχου ασσου της Καλαμάτας, του Ατρόμητου και του ΠΑΣ Γιάννινα, Σερτζιο Εσπινοζα αποδείχθηκε η καλύτερη επιλογή για τη θέση του προπονητή, καθως ο Λήλας αναδείχθηκε πρωταθλητής Ευβοίας για πρώτη φορά στην ιστορία του και προβιβάστηκε στην Δ΄ Εθνική οπου και αγωνίστηκε για 7 συνεχόμενες περιοδους μέχρι και το 1997. Μάλιστα ηταν ο ιθύνων νους έτσι ώστε το μεχρι τότε ξερό γήπεδο του Βασιλικού να στρωθεί με φυσικό χόρτο καθώς με δική του προτροπή αλλα και την θέληση των αρχόντων της τοπικής αυτοδιοικησης πραγματοποιήθηκε αυτο το σημαντικό βημα για την εξέλιξη του συλλόγου. Τη σεζόν 2000-01 η ομάδα του Λήλα κατέκτησε για δεύτερη φορά το Πρωτάθλημα Ευβοίας, ωστόσο σύμφωνα με τους τότε κανονισμούς έπρεπε να διεκδικήσει την άνοδο του στην Δ΄ Εθνική μέσω της διαδικασίας των μπαράζ. Η κλήρωση τον τοποθέτησε στο 1ο όμιλο της 3ης Περιφέρειας, εκεί όπου κλήθηκε να αντιμετωπίσει τον Πρωταθλητή Αττικής, Ο.Φ. Ηρακλείου και τον Πρωταθλητή Καρδίτσας, Αστέρα. Το ματς της πρεμιεέας αποδείχθηκε καταστροφικό για τον συλλογο της Εύβοιας καθώς συνετρίβη με σκορ 7-3 από την ομαδα του Ηρακλείου Αττικής. Οι δυο νίκες για τον Ληήα επι του Αστέρα Καρδίτσας και μάλιστα με το ίδιο σκορ (4-2) δεν στάθηκαν αρκετές να του χαρίσουν την άνοδο, καθώς στο κρίσιμο εντός έδρας ματς με τον Ο.Φ. Ηρακλείου, ο Λήλας ναι μεν κέρδισε με σκορ 2-0 ωστόσο δεν μπόρεσε να καλύψει την διαφορά τερμάτων του πρώτου αγώνα μεταξύ των δυο ομάδων και ετσι τερματίζοντας δεύτερος στον μίνι όμιλο, αναγκάστηκε ν αγωνιστεί εκ νέου στην Α΄ Ερασιτεχνική κατηγορία της Εύβοιας. Η απώλεια της ανόδου, πείσμωσε τους ποδοσφαιριστές του Λήλαντα, οι οποίοι την αμέσως επόμενη χρονιά (2001-02) πήραν και πάλι το πρωτάθλημα, αυτή τη φορά όμως μαζί με την πολυπόθητη άνοδο στην Δ΄ Εθνικη.

### Στις εθνικές κατηγορίες
Έχει 2 συμμετοχές στην Γ΄ Εθνική (2004-05, 2005-06) και 9 συμμετοχές στο πρωτάθλημα της Δ΄ Εθνικής κατηγορίας (1990-91, 1991-92, 1992-93, 1993-94, 1994-95, 1995-96, 1996-97, 2002-03, 2003-04). Με την άνοδο του στην Γ΄ Εθνική το 2004, μετά το μπαράζ με την Α.Ε. Πτολεμαϊδας, έγινε η τρίτη χρονικά ομάδα της Εύβοιας που είχε παρουσία σε επαγγελματική κατηγορία μετά τον Α.Ο. Χαλκίς και τον Ολυμπιακό Χαλκίδας. Νωρίτερα και συγκεκριμένα την αγωνιστική περίοδο 1993-94, έφτασε πολύ κοντά στο να κερδίσει το πρωτάθλημα και να προβιβαστεί στην Γ΄ Εθνική. Κονταροχτυπήθηκε με την μεγάλη ομαδα του Νομου τον, Α.Ο. Χαλκίς και τον Α.Ο. Μοσχάτου, ωστόσο δεν κατάφερε κάτι περισσότερο από την 3η θέση στο πρωτάθλημα, 3 μόλις βαθμούς πίσω από την γειτονική ομάδα της Χαλκίδας και 1 από τον σύλλογο της Αττικής. Στα τέλη της δεκαετίας του 90’ και λίγο πριν ξεκινήσει η πορεία του συλλόγου προς την Γ΄ Εθνική και την καταξίωση ο Λήλας έχει να επιδείξει και μία αξιοζήλευτη πορεία στο Κύπελλο Ερασιτεχνών Ελλάδας αφού την περίοδο 1999-00 έφτασε έως τα ημιτελικά της διοργάνωσης όπου και αποκλείστηκε από την μετέπειτα τροπαιούχο ομάδα του Π.Α.Ν.Ο. Μαλλίων. Αγωνίστηκε στην διοργάνωση αυτη όντας Κυπελλούχος Εύβοιας για δεύτερη φορά στην ιστορία του, έχοντας κατακτήσει το τρόπαιο απέναντι στον Α.Ο. Χαλκίς. Μάλιστα ο Λήλας διατηρεί και ένα εντυπωσιακό ρεκόρ καθώς σε όλη την ιστορία του θεσμού ειναι η μοναδική ομάδα που έχει επικρατήσει σε τελικό, της ομάδας της πρωτεύουσας.

#### Επιστροφή στις Εθνικές Κατηγορίες
Τη σεζόν 2002-03 κατετάγη 6ος στον ισάριθμο όμιλο της τότε Δ΄ Εθνικής Κατηγορίας όπου συμμετείχε, ενώ την αμέσως επόμενη χρονιά 2003-04 κατετάγη 2ος πίσω από τον Α.Σ. Λαμία και διεκδίκησε την άνοδο στην Γ΄ Εθνική Κατηγορία μέσω της διαδικασίας των μπαράζ, όπου στο ουδέτερο γήπεδο του Βελεστίνου παρουσία πάνω από 1000 φιλάθλων του, επιβλήθηκε με 2-1 της Α.Ε. Πτολεμαίδας και προβιβάστηκε για πρώτη φορά στην ιστορία του.

#### Στην Γ΄ Εθνική Κατηγορία
Στην παρθενική του συμμετοχή σε επαγγελματική κατηγορία τερμάτισε 6ος στον Νότιο Όμιλο της περιόδου 2004-05, πετυχαίνοντας σε σύνολο 32 αγώνων, 11 νίκες, 8 ισοπαλίες και 13 ήττες, με τέρματα 32-36 και έχοντας να επιδείξει σημαντικά αποτελέσματα, όπως οι εντός έδρας νίκες επί του Εθνικού Πειραιώς και της Ρόδου . Στις αρχές της ίδιας σεζόν αντιμετώπισε σε διπλούς αγώνες τον ΠΑΟΚ Θεσσαλονίκης για τον Α΄ γύρο του Κυπέλλου Ελλάδος από τον οποίο μάλιστα απέσπασε εντός έδρας ισοπαλία (0-0). Πρώτος σκόρερ για την ομάδα του Ληλα εκείνη τη σεζόν αναδείχθηκε ο Ευβοιώτης επιθετικός, Γιάννης Γκούμας με 11 τέρματα, ενώ και ο κόσμος του Βασιλικού ηταν αρωγός εκείνης της προσπάθειας καθώς η χρονιά τερματίστηκε για τον Λήλα με σύνολο εισιτηρίων 8.314 (μ.ο. 554 ανά αγώνα).

### Διάλυση και επαναδραστηριοποίηση
Μελανό σημείο στην ιστορία του συλλόγου ήταν η ανεπιτυχής προσπάθεια συγχώνευσης του συλλόγου με τον Α.Ο. Χαλκίς, γεγονός που απέτυχε και νομικά οδηγώντας την Π.Α.Ε. Λήλας Βασιλικού στην διάλυσή της και την επαναφορά της σε ερασιτεχνικό καθεστώς λίγο καιρό αργότερα. Από το 2007 ο Λήλας Βασιλικού επαναδραστηριοποιήθηκε και αγωνίζεται στην Α΄ Κατηγορία της Ε.Π.Σ. Ευβοίας.

Στην πρώτη του συμμετοχή μετά από αυτά τα γεγονότα στην Α΄ κατηγορία (2007-08) του νομού, λίγο έλειψε να υποβιβαστεί, κάτι που δεν έγινε τελικά αφού η νίκη του με 2-3 εκτός έδρας επί της Προποντίδας την τελευταία αγωνιστική τον διατήρησε στην κατηγορία. Έκτοτε η ομάδα και με πολλά διοικητικά προβλήματα να την ταλανίζουν προσπαθεί να βρει τον δρόμο της, χωρίς να έχει καταφέρει κάτι αξιόλογο πέρα από κάποια καλά πλασαρίσματα στην τελική βαθμολογία. Την περίοδο 2014-15 βρέθηκε ξανά κοντά στον υποβιβασμό στην Β΄ κατηγορία, αφού τερμάτισε 13ος, ωστόσο παρέμεινε στην Α΄ κατηγορία, γιατί ο τότε πρωταθλητής της Ένωσης, Α.Ο. Χαλκίς προβιβάστηκε στη Γ΄ Εθνική μέσω μπαράζ και σύμφωνα με τους κανονισμούς η θέση αυτή δεν οδηγούσε σε υποβιβασμό. Την σεζόν 2016-17 έφτασε μέχρι τον τελικό του Κυπέλλου Ευβοίας, όπου ηττήθηκε στην διαδικασία των πέναλτι με 4-2 (1-1 κ.δ. 2-2 παρ.) από τον Ηρακλή Ψαχνών.

## Γήπεδο – Εγκαταστάσεις
Έδρα του συλλόγου αποτελεί το γήπεδο Βασιλικού χωρητικότητας περίπου 2.500 ατόμων. Μεταξύ άλλων διαθέτει αποδυτήρια, βοηθητικό γήπεδο, εξέδρες και προβολείς ενώ έχει φυσικό χλοοτάπητα με αυτόματο σύστημα ποτισμού και αποστράγγισης από τα πρωτοπόρα στον Νομό. Το καλοκαίρι του 2020 και συγκεκριμένα τον μήνα Αύγουστο, μια πρωτοφανής θεομηνία που έπληξε την ευρύτερη περιοχή είχε ως αποτέλεσμα την υπερχείλιση του ποταμού που φέρει το όνομα της ομάδας. Το γήπεδο το οποίο βρίσκεται πλησίον του ποταμού καταστράφηκε ολοσχερώς πλην μέρους των αποδυτηρίων και της κεντρικής εξεδρας τα οποία, εν μέρει γλίτωσαν. Η δεύτερη εξ2δρα και τα δημοσιογραφικά θεωρεία ισοπεδώθηκαν. Ο αγωνιστικός χώρος δεν υφισταται προς χρήση και ως εκ τούτου ο Λήλας αναγκάστηκε να χρησιμοποιεί άλλα γήπεδα, γειτονικών περιοχών ώστε να συνεχίζει ν’ αγωνίζεται στις διοργανώσεις.

## Τίτλοι
* **3** Πρωταθλήματα Ε.Π.Σ. Ευβοίας (1990, 2001, 2002)
* **2** Κύπελλα Ε.Π.Σ. Ευβοίας (1989, 2000)

## Παραπομπές


## Εξωτερικοί σύνδεσμοι
* Ο Α.Ο.Φ. Λήλας Βασιλικού στην Ε.Π.Σ. Εύβοιας

Κατηγορία:Αθλητικοί σύλλογοι Εύβοιας
Κατηγορία:Ιδρύσεις αθλητικών συλλόγων το 1957
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1957